**Sociālā darba speciālistu sadarbības padomes ( SDSSP) sēdes**

PROTOKOLS Nr.4/2019

Rīgā, 2019.gada 11.decembrī

Skolas ielā 28, 2.korpusa Portretu zālē plkst. 10:00

SĒDĒ PIEDALĀS:

Padomes vadītāja:

**Ilze Skrodele-Dubrovska**, Labklājības ministrijas (turpmāk – LM) Metodiskās vadības un kontroles departamenta direktore

Padomes locekļi:

**Dace Erkena**, Latvijas Universitātes P.Stradiņa medicīnas koledžas Sociālās aprūpes katedras vadītāja

**Lolita Vilka**, Rīgas Stradiņa Universitātes Labklājības un sociālā darba katedras vadītāja

**Rita Orska**, Rēzeknes Tehnoloģiju akadēmijas studiju virziena “Sociālā labklājība” vadītāja

**Līga Rasnača,** Latvijas Universitātes Sociālo zinātņu fakultātes Sociālā darba profesionālās maģistra studiju programmas direktore, docente

**Linda Ozola,** Sociālo darbinieku biedrības valdes locekle

**Ilze Rudzīte**, Latvijas Pašvaldību savienības padomniece veselības un sociālajos jautājumos

**Ina Balgalve**, Latvijas Pašvaldību sociālo dienestu vadītāju apvienības valdes priekšsēdētājas vietniece

**Ina Behmane,** Saldus novada pašvaldības aģentūras "Sociālais dienests" direktore

**Kaija Muceniece,** Valmieras pilsētas pašvaldības iestādes “Sociālo lietu pārvalde” vadītāja

**Agnese Jurjāne**, LM Metodiskās vadības un kontroles departamenta direktores vietniece

**Rita Rindža**, Rīgas 1.slimnīcas Hronisko slimnieku īslaicīgās aprūpes nodaļas vadītāja – sociālā darbiniece

**Mudīte Kruvese**, Ieslodzījumu vietas pārvaldes Risku un vajadzību izvērtēšanas daļas Galvenā inspektore

Citi:

**Jana Muižniece,** LM Valsts sekretāra vietniece

**Ruta Klimkāne**, Rīgas domes Labklājības departamenta Sociālo pakalpojumu administrēšanas nodaļas vadītāja, pārvaldes priekšnieka vietniece, M.Moora vietā

**Iveta Grauduma,** Rīgas domes Labklājības departaments

**Liene Kauliņa-Bandere,** LM Bērnu un ģimenes politikas departamenta direktore

**Ilze Kurme,** LM ESF projekta “Profesionālā sociālā darba attīstība pašvaldībā” (turpmāk – Projekts) vadītāja

**Dace Zvirgzdiņa**, LM ESF Projekta vecākā eksperte

**Maija Muceniece**, LM ESF Projekta vecākā eksperte

**Līva Vīksne**, LM ESF Projekta vecākā eksperte

**Egita Sāre**, LM Eiropas Savienības struktūrfondu departamenta vecākā eksperte

**Zita Mustermane,** LM Bērnu un ģimenes politikas departamenta vecākā eksperte

**Ineta Mača,** LM Eiropas Savienības struktūrfondu departamenta vecākā eksperte

**Inese Veinberga,** LM Metodiskās vadības un kontroles departamenta vecākā referente

**Daiga Muktupāvela**, LM Metodiskās vadības un kontroles departamenta vecākā eksperte

Sēdi protokolē:

**Inese Veinberga,** LM Metodiskās vadības un kontroles departamenta vecākā referente

**Darba kārtība:**

1. Sanāksmes atklāšana un Padomes sēdes darba kārtības apstiprināšana.
2. Informācija par bāriņtiesu reformas gaitu.
3. Aktualitātes LM Eiropas Sociālā fonda projektā “Profesionāla sociālā darba attīstība pašvaldībās” **(Nr. 9.2.1.1/15/I/001) (**SD projekts).
4. Mācību tēmu pašvaldību sociālā darba speciālistiem izskatīšana un apstiprināšana.
5. Dažādi jautājumi.

**Sēdes norise:**

**1.**

**Sanāksmes atklāšana un Padomes sēdes darba kārtības apstiprināšana**

**(I.Skrodele-Dubrovska)**

*I.Skrodele-Dubrovska* atklāj Sociālā darba speciālistu sadarbības padomes (turpmāk - Padome) sēdi un dalībnieki apstiprina sēdes darba kārtību (skatīt pielikumā nr.1).

**2.**

**Informācija par bāriņtiesu reformas gaitu.**

**(J.Muižniece)**

**Diskusijā piedalās vairāki Padomes locekļi**

*J.Muižniece* iepazīstina Padomes sēdes dalībniekus ar prezentācija “Bērnu tiesību aizsardzības sistēmas pilnveide”, kurā tiek prezentēti šādi jautājumi:

1) bērnu tiesību aizsardzības sistēmas problemātika kopš 2003.gada;

2) iemesli, kādēļ reforma ir nepieciešama;

3) reformas mērķis;

4) bērnu tiesību aizsardzības institucionālā modeļa transformācija;

5) darba grupas uzdevumi un termiņi;

6) Sociālo dienestu funkciju izvērtējums (konstatētās problēmas un secinājumi);

7) bāriņtiesu funkciju izvērtējums (konstatētās problēmas un secinājumi);

8) bāriņtiesu sociālā darba daļa (funkcijas un normatīvais regulējums);

9)projekts“Centralizētais institucionālais modelis”

*L.Rasnača* atzīmē, ka nav pietiekama sadarbība starp izglītības iestādēm un sociālajiem dienestiem, t.i., bieži vien izglītības iestādes nenodod tālāk informāciju sociālajiem dienestiem par individuāliem gadījumiem.

*J.Muižniece* informē, ka šobrīdBērnu tiesību aizsardzības inspekcijā ir izveidota Konsultatīvā nodaļa, kas strādā uz mazu mērķgrupu. Dara zināmu, ka darbs pie minētā jautājuma notiek, bet tas nebūs tik ātri atrisināms, ja sabiedrības attieksme nemainīsies kopumā.

*L.Ozola* dara zināmu, ka jau šobrīd sociālie dienesti strādā ar ģimenēm ar bērniem, lai novērstu vardarbību ģimenēs. Viņasprāt, atšķiras tikai metodikas kā strādā bāriņtiesas un kā strādā sociālie dienesti ar ģimenēm ar bērniem. Dara zināmu, ka šobrīd ģimenes vairāk un atklātāk runā par vardarbību ģimenēs.

Iebilst *J.Muižniecei*, ka sociālajiem dienestiem nav tiesības nopratināt bērnus, bez vecāku piekrišanas. Uzskata, ka uz ģimenēm šobrīd nedarbojas sociālo dienestu teiktais, ja tā nemainīs attieksmi pret sevi un bērniem, tad ģimenei bērni tiks atņemti, jo ir jābūt iekšējai motivācijai ko mainīt un ar draudiem nevar panākt izmaiņas.

*I.Balgalve* jautā, kas fiziski šķir bērnu no ģimenes.

*J.Muižniece* atbild, *ka* fiziski bērnu no ģimenes šķir pašvaldības vai valsts policija, vai arī papildus piesaistot bērnu tiesību aizsardzības speciālistus.

*I.Behmane* norāda, ka uz valsts policiju nevar likt šādu pienākumu, jo šobrīd valsts policijas nostāja ir tāda, ka tā balstās tikai uz pašvaldības policiju rīcību.

*J.Muižniece* atbild, ka jautājumi ir pārrunāti ar valsts policiju, mēģinot rast labāko risinājumu. Informē, ka visas situācijas ir apzinātas, mēģinot rast risinājumu, kādas funkcijas konkrētai iestādei būs piekritīgas. Piemēram, notariālajām funkcijām jābūt notāru pārziņā.

*I.Rudzīte* iebilst un nepiekrīt *J.Muižniecei, ka* notariālajām funkcijām jābūt notāru pārziņā. Aicina vērtēt notāru pieejamību.

*I.Behmane* aicina izvērtēt finansiālās izmaksas, ja notariālās funkcijas tiek pārceltas uz notāriem. Vērš uzmanību uz izmaksām, kādas ir bāriņtiesām un kādas notāriem. Līdz ar to būs jādomā, kas šīs izmaksas segs mazaizsargātajām cilvēku grupām.

*J.Muižniece* atbild, ka notāri sevi ir pozicionējuši kā sociāli atbildīgus pakalpojumu sniedzējus, un, ka šādi gadījumi jau nebūs bieži, kad jākārto pilnvaras, ka pilnvaru kārtošana būs vienreizējs pasākums. Atzīmē, ka LM pārziņā ir arī mazaizsargātās cilvēku grupas.

*I.Behmane* iebilst un vērš uzmanību, ka praksē ir ļoti liels notariālo darbību skaits.

*R.Rindža* piekrīt *I.Behmanei* un vērš uzmanību, ka ārstniecības iestādes arī ir ļoti lielsnotariālo darbību skaits un, ka vidēji tas aizņem 4 mēnešus, lai pacientam ieceltu aizgādni caur tiesu, un tas ir ļoti laikietilpīgs process.

*I.Balgalve* jautā, kas sniegs viedokli tiesai par ģimenes saskarsmes jautājumiem, kas iesaistīsies ģimenes konfliktu risināšanā, ieviešot minēto modeli.

*J.Muižniece* atbild, ka jebkurā gadījumā lēmumu pieņem tiesa.

Diskusijas Padomes locekļu starpā par ģimeņu šķiršanās procesu un to sekām.

*L.Ozola* norāda, ka ģimeņu šķiršanās procesa rezultātā vienmēr tiek skartas bērna intereses. Līdz ar to, ģimene nonāk bāriņtiesu redzeslokā.

*D.Zvirgzdiņa* aicina Padomes locekļus kopīgi izlemt, kādas bāriņtiesu reformas gaitas kontekstā turpmāk būs funkcijas bērnu tiesību aizsardzības speciālistam.

*L.Vilka* vērš uzmanību uz to, ka šobrīd ir ļoti daudz detaļas, kas nav apzinātas. Jautā, kā šī ieplānotā bāriņtiesu reforma risinās domāšanas maiņu, jaunu izpratni. Ja ieplānotā bāriņtiesu reforma to nerisina, ir jāveic skrupulozs bāriņtiesu un sociālo dienestu funkciju audits. Piedāvā šo funkciju auditu veikt maksimāli ātri, jo savādāk neesot izejas datu, uz kuru pamata pieņemt lēmumu. Aicina rīkot atsevišķu sanāksmi attiecībā par minēto jautājumu.

*J.Muižniece* pateicas *L.Vilkai* par ierosinājumu. Uzskata, ka neviens normatīvais akts neizmainīs domāšanu, bet gan šī domāšanas maiņa jāveic visiem kopā.

*I.Rudzīte* piekrīt *L.Vilkas* ierosinājumam veikt bāriņtiesu un sociālo dienestu funkciju auditu. Pauž bažas, ka, ieviešot piedāvāto modeli, bāriņtiesu funkcijas tiks nodotas sociālajiem dienestiem, kas, viņasprāt, nav pareizi.

*L.Vilka* atzīmē, ja tiks veikts funkciju audits, tad varēs ieviest tādu modeli, kas būs visefektīvākais. Uzskata, ka tad, kad tiek lemts jautājums par nepilngadīga cilvēka likteni, ir jārealizē pietiekamās pamatotības princips.

Padomes locekļu diskusijas par tiesu kompetenci sociālajos un bērnu tiesību aizsardzības jautājumos.

*I.Balgalve* atzīmē, ka ļoti sarežģīti ir runāt par iekļaujošo izglītību, jautā, kāpēc reformas gaitā netiek pieminētas izglītības iestādes.

*I.Behmane* pauž viedokli par ģimenes ārsta atbildību pirmajā dzīves gadā.

*L.Kauliņa-Bandere* informē Padomes locekļus, ka ir bijušas tikšanās ar Veselības ministriju. Atzīmē, ka viss ir atkarīgs no ģimenes ārsta izpratnes un vēlmes doties patronāžā. Dara zināmu, ka LM sekos līdz, lai ģimenes ārsti iesaistītos darba grupās.

*I.Behmane* lūdz iekļaut vairāk pārstāvjus no sociālajiem dienestiem reformu darba grupā.

*J.Muižniece* paskaidro, ka lielā darba grupa netiks mainīta, bet tā pieļauj veidot apakšgrupas, kur var tikt izskatīti specifiskāki jautājumi, pieaicinot gan bāriņtiesas, gan sociālo dienestu pārstāvjus.

**3.**

**Aktualitātes LM Eiropas Sociālā fonda projektā “Profesionāla sociālā darba attīstība pašvaldībās” (Nr. 9.2.1.1/15/I/001) (SD projekts)**

**(I.Kurme)**

**Diskusijā piedalās vairāki Padomes locekļi**

*I.Kurme* iepazīstina Padomes sēdes dalībniekus ar aktuālākajām lietām, kas šobrīd norisinās SD projektā., t.i., drīzumā tiks pārizdoti Ministru kabineta noteikumi, kurus plānots pieņemt 2019.gada 17.decembra Ministru kabineta sēdē, oktobrī, novembrī un decembrī ir notikušas metodiskās sanāksmes, ir iznācis otrais izdevums “Sociālais darbs Latvijā”, izstrādāta sociālās darba terminoloģijas vārdnīca, kur iekļauti aptuveni 200 termini, iesniegta saskaņošanai teoriju sociālajā darbā grāmatas pirmā daļa, notiek metodiku pilotprojekti - Ģimenes ar bērniem līdz 28. februārim, Atkarības/līdzatkarības līdz 31.martam, metodikas noslēguma izstrādē: Vardarbība, izstrādē tehniskās specifikācijas – Dažādības metodika, Jauniešu metodika, KVS, sociālais darbs kopienā, sociālā darba komunikācijas kampaņa, nākamā metodika – Sociālais darbs ar grupu,.

Informē, ka šodien visi ir laipni aicināti uz diskusiju Sociālais darbs medicīnas iestādēs Kaņepes kultūras centrā plkst.13:00

Informē, ka 2020.gada 20.martā Cēsīs notiks konference “Sociālā darba profesijas attīstība”, tematiskā diskusija - Sociālais darbs izglītības iestādē.

Atzīmē, ka pēc Ministru kabineta noteikumu pārizdošanas notiks aktīvāks pētījums pie sociālā darba izglītības standarta.

Papildus informē, ka aicina pieteikties 25 pašvaldības uz pilotprojekta “Ģimenes asistents” apmācībām.

*I.Behmane* aicina pārdomāt jautājumu par apmaksas līmeni ģimenes asistentiem salīdzinājumā ar sociālajiem darbiniekiem.

*I.Kurme* informē par apmācību piesaistes pieeju no 2020.gada:

* apmācību tēmu un kvalifikācijas prasības ekspertiem apstiprina Sociālā darba speciālistu sadarbības padome (SDSSP);
* LM slēdz sadarbības līgumu ar pašvaldībām;
* līdz EUR 42 000 tirgus aptauja, protokols, līgums, parakstu lapas, zemākā cena;
* iepirkumu ziņošana LM;
* apmācību norises kalendārs (3 dienas pirms) – apmācību organizētājs;
* pašvaldības faktiskās izmaksas var atšķirties:

vienas vienības metodika: EUR/st 4.70 (personai)

(piem.8 h apmācības EUR 37.60) - Kompensācija 70% apmērā (piem. 8 h apmācības EUR 26.32).

*L.Vīksne* īsumā iepazīstina Padomes locekļus ar šobrīd notiekošo starptautisko pētījumu “Par sociālo darbinieku darba apstākļiem”, kura mērķis ir apzināt sociālo darbinieku darba apstākļus (gan emocionālos, gan fiziskos). Aicina sociālos dienestus aktīvi piedalīties minētajā pētījumā. Informē, ka pirmie pētījuma rezultāti tiks prezentēti 2020.gada jūlija konferencē.

**4.**

**Mācību tēmu pašvaldību sociālā darba speciālistiem izskatīšana un apstiprināšana**

**(D.Zvirgzdiņa)**

**Diskusijā piedalās vairāki Padomes locekļi**

*D.Zvirgzdiņa* iepazīstina Padomes locekļus ar piedāvātajām apmācību tēmām 2020.gadam.

*M.Muceniece* informē, ka sociālajam dienestam būtu jāizvēlas pakalpojuma sniedzējs, labākajā variantā – vismaz no trīs pakalpojuma sniedzējiem jāizvēlas optimālākais variants. Izņēmums varētu būt tēma “Pieejas sociālajā darbā”, ko šobrīd nodrošina tikai resursu centrs “Zelda”.

*D.Zvirgzdiņa* informē, ka, attiecībā uz apmācību organizēšanu, prasība par sertifikāciju nav mainījusies, un tā var būt mācību iestāde reģistrā vai licence pašvaldībā. Papildus informē, ka pakalpojumu sniedzējiem tiek izvirzīti trīs kritēriji – izglītības prasības, attiecībā uz profesionālo pieredzi – pieredze darbā ar konkrēto mērķa grupu, kā arī pieredze kā lektoram sociālajā jomā.

Atzīmē, ka šodien būtu jāvienojas par apmācību tēmām.

Dara zināmu, ka apmācību programmas ilgums nevar pārsniegt 24 stundas, un vēlams ne vairāk kā 15-18 dalībniekiem vienā grupā.

*L.Vilka* norāda, ka 40 stundu ilgs apmācību programmu ilgums dod 1 kredītpunktu augstskolā. Līdz ar to, aicina rūpīgi pārdomāt piedāvāto apmācību programmu ilgumu (ne vairāk kā 24 stundas).

*I.Kurme* pateicas *L.Vilkai* par ierosinājumu un atzīmē, ka piedāvātās apmācības ir īsās apmācības, bet ir arī metodiku apmācības, kuras ilgst 100 stundas.

*D.Zvirgzdiņa* aicina Padomes locekļus apstiprināt piedāvātās apmācību tēmas.

*R.Rindža* jautā, kā apmācības varēs nodrošināt slimnīcu un Ieslodzījumu vietu pārvaldes darbiniekiem.

*I.Kurme,* atbildot uz *R.Rindžas* jautājumu, informē, ka paliek spēkā šobrīd spēkā esošā kārtība.

**5.**

**Dažādi jautājumi**

**Diskusijā piedalās vairāki Padomes locekļi**

*L.Rasnača* un *I.Balgalve* izsakās par studējošā kredītu.

*R,Klimkāne* un *I.Grauduma* izsakās par izmaiņām amatu sarakstos un algu jautājumu sociālajiem darbiniekiem.

*I.Grauduma* informē, ka ir saņemts neaktuāls materiāls no Valsts kancelejas par izmaiņām amatu un algu katalogu projektā, pie kura ir strādāts 2 nedēļas. Lūdz sociālos darbiniekus ieklasificēt 3.līmenī.

*D.Zvirgzdiņa*informē par Valsts kancelejas izstrādāto projektu par izmaiņām valsts un pašvaldību institūciju amatu katalogāun algu katalogā.

**Padomes lēmumi** –

1. Organizēt darba grupas apakšgrupu.
2. Apstiprināt piedāvātās apmācību tēmas 2020.gadam.
3. Apstiprināt minimālās kvalifikācijas prasības pakalpojumu sniedzējiem.
4. Elektroniski saskaņot metodikas tēmu “Darbs ar grupu”.

Sēdes noslēgums 12:15.

Pielikumā sēdes materiāli:

1. Padomes sēdes darba kārtība.
2. Prezentācija “Bērnu tiesību aizsardzības sistēmas pilnveide”
3. Prezentācija “Aktualitātes Projektā”.
4. Prezentācija “Piedāvātās apmācību tēmas 2020 Sociālā darba speciālistu kompetences pilnveidei”.

Sēdi vadīja I. Skrodele-Dubrovska

Protokolēja I. Veinberga